b'\n_START_ARTICLE_\nMar\xc5\xbein\xc4\x97 prekyba\n_START_PARAGRAPH_\nMar\xc5\xbein\xc4\x97 prekyba (angl. margin trading), arba prekyba naudojant svert\xc4\x85 (angl. leverage), leid\xc5\xbeia investuotojui prekiauti finansin\xc4\x97mis priemon\xc4\x97mis neturint pilnos pinig\xc5\xb3 sumos. Pakanka, kad investuotojas bankui pateikt\xc5\xb3 s\xc4\x85lyginai nedidel\xc4\xaf u\xc5\xbestat\xc4\x85 (depozit\xc4\x85), ne ma\xc5\xbeesn\xc4\xaf kaip reikalaujama mar\xc5\xbea (angl. margin requirement). U\xc5\xbestatas laikomas specialioje investuotojui priklausan\xc4\x8dioje mar\xc5\xbein\xc4\x97je s\xc4\x85skaitoje, kuri yra \xc4\xafkeista bankui. Bankas pinigus i\xc5\xa1 mar\xc5\xbein\xc4\x97s s\xc4\x85skaitos gr\xc4\x85\xc5\xbeina tik \xc4\xafsitikin\xc4\x99s, kad investuotojo \xc4\xafsipareigojimai pagal sudarytus mar\xc5\xbeinius sandorius \xc4\xafvykdyti. Mar\xc5\xbein\xc4\x97je prekyboje finansin\xc4\x97s priemon\xc4\x97s su\xc4\x97jus terminui nepristatomos, t. y. atitinkamai sandorio \xc5\xa1aliai mokamas kain\xc5\xb3 skirtumas. Mar\xc5\xbein\xc4\x97 prekyba \xc4\xafmanoma valiut\xc5\xb3 rinkoje ir su Sandoriais d\xc4\x97l kain\xc5\xb3 skirtumo. I\xc5\xa1 dalies su mar\xc5\xbeine prekyba galima palyginti ir ateities sandorius, nes reguliuojama rinka reikalauja deponuoti tik dal\xc4\xaf sudaryto ateities sandorio sumos._NEWLINE_Mar\xc5\xbein\xc4\x97 prekyba suteikia galimyb\xc4\x99 tiek did\xc5\xbeiuliams pelnams, tiek did\xc5\xbeiuliams nuostoliams, palyginti su investuotu nuosavu kapitalu. Mar\xc5\xbein\xc4\x97 prekyba yra labai rizikinga, nepriklausomai nuo to, ar investuotojas atitinkamame sandoryje yra pirk\xc4\x97jas ar pardav\xc4\x97jas, ir kokia yra pagrindin\xc4\x97 finansin\xc4\x97 priemon\xc4\x97 (angl. underlying asset). Jeigu rinkos kainos formuosis prie\xc5\xa1ingai investuotojo prisiimtoms pozicijoms, galima prarasti ne tik vis\xc4\x85 investuot\xc4\x85 kapital\xc4\x85, ta\xc4\x8diau ir likti skolingam reik\xc5\xa1mingas papildomas sumas. Kei\xc4\x8diantis sudaryto sandorio vertei, investuotojui taip pat gali kilti pareiga papildyti u\xc5\xbestat\xc4\x85, ko nepadarius, investuotojo sudarytas sandoris gali b\xc5\xabti nutrauktas, d\xc4\x97l to patiriant atitinkamus nuostolius.'